钦定古今图书集成/明伦汇编/官常典/第357卷 > 王宗茂
## 钦定古今图书集成/明伦汇编/官常典/第357卷 > 王宗茂

按《明外史》本传：“宗茂，字时育，京山人。父桥，广东布政
使。从父格，太仆卿。宗茂登嘉靖二十六年进士，授行
人。三十一年，擢南京御史。时先后劾严嵩者皆得祸，
沈炼至谪佃保安，中外慑其威，益箝口。宗茂积不平，
甫拜官三月，上疏曰：‘嵩本邪謟之徒，寡廉鲜耻，久持
国柄，作福作威，薄海内外，罔不怨恨。如吏、兵二部，每
选请属二十人，人索贿数百金，任自择善地，致文武
将吏尽出其门。此嵩负国之罪一也。任私人万采为
考功郎，凡外官迁擢，不察其行能，不计其资历，惟贿
是问。致端方之士不得为国家用。此嵩负国之罪二
也。往岁遭人论劾，潜输家资南返，辇载珍宝，不可数
计。金银人物，多高二三尺者，下至溺器，亦金银为之，
不知陛下宫中亦有此器否耶？此嵩负国之罪三也。
广市良田，遍于江西数郡。又于府第之后，积石为大
坎，实以金银珍玩，为子孙百世计，而国计民瘼，一不
措怀，此嵩负国之罪四也。蓄家奴五百馀人，往来京
邸，所至骚扰驿传，虐害居民，长吏皆怨怒而不敢言，
此嵩负国之罪五也。陛下所食大官之馔，不过数品，
而嵩则穷极珍错，殊方异产，莫不毕致。是九州万国
之待嵩，有甚于陛下。此嵩负国之罪六也。往岁寇迫
京畿，正上下忧惧之日，而嵩贪肆益甚，致民俗歌谣，
遍于京师，达于沙漠，海内百姓，莫不祝天，以冀其早
亡，嵩尚恬不知止。此嵩负国之罪七也。募朝士为干
儿义子，至三十馀辈，若尹耕、梁绍儒早已败露。此辈
实衣冠之盗，而皆为之爪牙，助其虐焰，致朝廷恩威
不出于陛下。此嵩负国之罪八也。夫天下之所恃以
为安者，财也、兵也。不才之文吏，以赂而出其门，则必
剥民之财，去百而求千，去千而求万，民奈何不困？不
才之武将，以赂而出其门，则必克军之饷，或缺伍而
不补，或逾期而不发，兵奈何不疲。迩者四方地震，其
占为臣下专权。试问今日之专权者，宁有出于嵩右
乎？陛下之帑藏，不足支诸边一年之费，而嵩所积蓄，
可赡储数年。与其开卖官鬻爵之令，以助边盍，去此
蠹国害民之贼，籍其家以纾患也。臣见数年以来，凡
论嵩者，不死于廷杖，则役于边塞。臣亦有身家，宁不
致惜，而敢犯九重之怒，撄权相之锋者。诚念世受国
恩，不忍见祖宗天下坏于贼嵩之手也’。”疏至，通政司
赵文华密以示嵩，留数日始上，由是嵩得预为地。遂
以诬诋大臣，谪平阳县丞。方宗茂上疏，自谓必死，及
得贬，恬然出都。到官半岁，以母忧归。嵩无以释憾，夺
其父桥官。桥竟愤悒卒。嵩罢相之月，宗茂亦卒。隆庆
初，赠光禄少卿。